CELEX: 62008TN0252
Language: el
Date: 2008-06-26 00:00:00
Title: Υπόθεση T-252/08: Προσφυγή/αγωγή της 26ης Ιουνίου 2008 — Tipik κατά Επιτροπής

15.8.2008   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 209/64
            
         Προσφυγή/αγωγή της 26ης Ιουνίου 2008 — Tipik κατά Επιτροπής
   (Υπόθεση T-252/08)
   (2008/C 209/114)
   Γλώσσα διαδικασίας: η γαλλική
   Διάδικοι
   
      Προσφεύγουσα-ενάγουσα: Tipik Communication Agency SA (Βρυξέλλες, Βέλγιο) (εκπρόσωποι: E. Gillet, L. Levi και C. Dubois, avocats)
   
      Καθής-εναγομένη: Επιτροπή των Ευρωπαϊκών Κοινοτήτων
   Αιτήματα της προσφεύγουσας-ενάγουσας
   Η προσφεύγουσα-ενάγουσα ζητεί από το Πρωτοδικείο:
   
               —
            
            
               να ακυρώσει την άνευ ημερομηνίας απόφαση της Επιτροπής περί απορρίψεως της προσφοράς της προσφεύγουσας-ενάγουσας στο πλαίσιο διαδικασίας συνάψεως δημόσιας συμβάσεως υπηρεσιών αναφορικά ιδίως με τον διαδικτυακό τόπο EUROPA (PO/2007-31/C2)·
            
         
               —
            
            
               να ακυρώσει την άνευ ημερομηνίας απόφαση της Επιτροπής περί συνάψεως της εν λόγω δημόσιας συμβάσεως με την κοινοπραξία που διευθύνει η εταιρία European Service Network·
            
         
               —
            
            
               να επιδικάσει σε βάρος της καθής-εναγομένης αποζημίωση υπέρ της προσφεύγουσας-ενάγουσας λόγω των παράνομων αποφάσεων αυτών, ύψους 5 063 773,29 ευρώ, συν τους τόκους υπερημερίας από την ημερομηνία εκδόσεως της αποφάσεως του Πρωτοδικείου έως την αποπληρωμή. Οι εφαρμοστέοι τόκοι υπερημερίας πρέπει να υπολογισθούν βάσει του ισχύοντος κατά την επίμαχη περίοδο σταθερού επιτοκίου της Ευρωπαϊκής Κεντρικής Τράπεζας για τις βασικές συναλλαγές αναχρηματοδότησης αυξημένου κατά τρεις μονάδες·
            
         
               —
            
            
               να καταδικάσει την καθής-εναγομένη στα δικαστικά έξοδα.
            
         Ισχυρισμοί και κύρια επιχειρήματα
   Η προσφεύγουσα-ενάγουσα βάλλει κατά της αποφάσεως της Επιτροπής να απορρίψει την προσφορά της στο πλαίσιο της πρόσκλησης υποβολής προσφορών για τη σύναψη της δημόσιας σύμβασης «Επικοινωνία μέσω EUROPA — Επίσημος διαδικτυακός τόπος της ΕΕ και λοιπά έντυπα και on-line προϊόντα πληροφόρησης και επικοινωνίας της Γενικής Διεύθυνσης Επικοινωνίας της Ευρωπαϊκής Επιτροπής — Εκδοτική, γραφιστική, τεχνική και μεταφραστική υποστήριξη σύλληψης, παραγωγής και συντήρησης» (ΕΕ 2007, S 193-234221) και κατά της αποφάσεως να συνάψει τη σύμβαση με την κοινοπραξία που διευθύνει η European Service Network· Η προσφεύγουσα-ενάγουσα ζητεί περαιτέρω την επιδίκαση αποζημίωσης για τα σφάλματα της Επιτροπής.
   Η προσφεύγουσα-ενάγουσα, προς στήριξη της προσφυγής-αγωγής της, ισχυρίζεται ότι η Επιτροπή έπρεπε να αποκλείσει την κοινοπραξία που διευθύνει η European Service Network από τη διαδικασία σύναψης δημόσιας σύμβασης, καθόσον είχε αποδειχθεί ότι ένα από τα μέλη της κοινοπραξίας αυτής αδυνατούσε να εκπληρώσει τις υποχρεώσεις του στο πλαίσιο σύμβασης υπηρεσιών με την Υπηρεσία επίσημων εκδόσεων των Ευρωπαϊκών Κοινοτήτων, υποχρεώσεις που είναι παρόμοιες με αυτές που αποτελούν αντικείμενο της επίμαχης σύμβασης.
   Επικουρικώς, η προσφεύγουσα-ενάγουσα υποστηρίζει ότι η Επιτροπή διέπραξε πρόδηλο σφάλμα εκτιμήσεως κατά την εξέταση της προσφοράς της κοινοπραξίας που διευθύνει η European Service Network βαθμολογώντας την όπως την προσφεύγουσα-ενάγουσα ως προς το ποιοτικό κριτήριο, ενώ δεν είχε καμία βεβαιότητα ως προς την ικανότητα της εν λόγω κοινοπραξίας να παράσχει ικανοποιητικές τεχνικές λύσεις ως προς το σημείο αυτό.
   Η προσφεύγουσα-ενάγουσα υποστηρίζει ότι οι παρατυπίες αυτές μπορούν να επισύρουν την ευθύνη της Επιτροπής που, αφενός, διέπραξε σφάλμα και, αφετέρου, υπερέβη σοβαρώς και προδήλως τα όρια της διακριτικής ευχέρειάς της.